Pohjoismaiden neuvoston ahvenanmaalaispresidentti Britt Lundberg kertoo yllättäen aikovansa äänestää Islannin kielialoitteen ja suomen kielen puolesta neuvoston ratkaisevassa äänestyksessä.

Ahvenanmaan edustaja Lundberg joutui torstaina kohun ja petturisyytösten keskelle. Hän äänesti neuvoston puheenjohtajiston kokouksessa vastaan aloitetta, joka olisi tehnyt islannin ja suomen kielistä virallisen työkielet Pohjoismaiden neuvostossa – eli tasavertaiset muitten pohjoismaisten kielten kanssa.

– Pohjoismaiden neuvoston puheenjohtajiston syyskuussa ottama kanta on aiheuttanut epäselvyyttä. Mielestäni tärkeintä on kuitenkin, että islannin ja suomen käyttö käytännön työkielenä turvataan nykyistä paremmin, Lundberg sanoo nyt viitaten kompromissiesitykseen, jota hän kannatti.

– Ratkaiseva äänestys käydään torstaina 2.11. Itse aion tuolloin äänestää Suomen ja Islannin valtuuskuntien yhdessä tekemän ehdotuksen puolesta, hän lisää tiedotteessaan.

Koko neuvoston marraskuinen istunto ratkaisee suomen ja islannin kielten asema neuvoston työkielinä. Islannin aloite virallistaisi suomen ja islannin aseman, mutta myös puheenjohtajiston kannattama vastaesitys on myönnytys tai kompromissi, jonka ”tavoitteena on, että suomea ja islantia voisi jatkossa käyttää nykyistä laajemmin Pohjoismaiden neuvostossa”.

– Tähän asti esimerkiksi edustajien kirjalliset kysymykset on voitu jättää ainoastaan ruotsiksi, norjaksi tai tanskaksi, Lundberg kertoo.

Lundberg on perustellut puheenjohtajiston kokouksen äänestyskäytöstään sillä, että ei uskonut Islannin aloitteen läpimenoon ja halusi siksi ennemmin edistää suomen kielen käytön asemaa asettumalla tukemaan kompromissiesitystä.

– Olen koko prosessin ajan toiminut johdonmukaisesti suomenkielisten etujen mukaisesti ja niin aion toimia myös jatkossa, hän sanoo nyt tiedotteessaan.

Uusi Suomi ei heti tavoittanut Lundbergiä kommentoimaan, miksi hän päätti nyt äänestää islantilaisaloitteen puolesta.

LUE LISÄÄ:

Poliitikot hämmästyivät: Ahvenanmaan edustaja äänesti suomea vastaan – ”Hän petti Suomen eduskunnan”

Petturiksi haukuttu Ahvenanmaan edustaja puolustautuu: ”Äänestin kompromissia suomelle”

Ahvenanmaan kansanedustajakin oudoksuu petturiksi syytetyn suomi-kantaa: ”En ymmärrä – irtisanoudun siitä”